চাকরির দাবিতে হামাগুড়ি দিয়ে নবান্ন অভিযান!

ওয়েব ডেস্ক : কেটে গিয়েছে এক দশকের বেশি সময়। কিন্তু এখনও চাকরির অপেক্ষায় রয়েছেন আপার প্রাইমারি চাকরিপ্রার্থীরা। ইন্টারভিউ না হওয়ার কারণে নিয়োগ প্রক্রিয়া কার্যত ঝুলে রয়েছে। ফলে অন্ধকার ভবিষ্যতের মুখে পড়েছেন হাজার হাজার প্রার্থী। তারই প্রতিবাদে এদিন শহরের রাজপথে নামলেন চাকরিপ্রার্থীরা।

আপার প্রাইমারি চাকরি প্রার্থীদের সংগঠনের তরফে বলা হয়েছে, নিয়োগ প্রক্রিয়া দীর্ঘ ১১ বছর আটকে থাকার কারণে, তাঁদের এই দীর্ঘ সময় নষ্ট হয়েছে। এর দায় কার? প্রশ্ন তুলেছেন চাকরিপ্রার্থীরা। তারই প্রতিবাদে বুধবার ধর্মতলার ডোরিনা ক্রসিংয়ে বিক্ষোভ গণ্ডি কেটে, হামাগুড়ি দিয়ে প্রতিবাদে সামিল হন তাঁরা। জানা যাচ্ছে, এদিন মুখ্যমন্ত্রী মমতা বন্দ্যোপাধ্যায়ের কাছে ডেপুটেশন জমা দেবেন পাঁচ প্রতিনিধি।

আরও খবর : চার্জশিট ও নথির কপি চেয়ে আদালতে SSC-র টেন্টেড প্রার্থীরা

প্রসঙ্গত, ২০২২ সালের ১৬ জুন থেকে শহিদ মাতঙ্গিনী হাজরার পাদদেশে বিক্ষোভ চালাচ্ছেন তাঁরা। এখনও পর্যন্ত পেরিয়ে গিয়েছে ১৩০০ দিনের বেশি। তাঁদের তরফে একটাই দাবি জানানো হচ্ছে, গেজেট মেনে ইন্টারভিউ নিয়ে নিয়োগ প্রক্রিয়া শুরু করতে হবে। আন্দোলনকারীরা আরও দাবি করেছেন, শিক্ষক-শিক্ষার্থী অনুপাতও ঠিক রাখা হয়নি প্রাইমারি স্তরে। সেই কারণে শিক্ষার গুণগতমানেরও অবনতি হচ্ছে।

প্রতিবাদীদের আরও দাবি, নিয়োগ প্রক্রিয়ায় দেরি হওয়ার কারণে বহু প্রার্থীর চাকরির বয়স পেরিয়ে গিয়েছে। এর ফলে তাঁজের ভবিষ্যত অনিশ্চিত হয়ে পড়েছে। তাঁরা আরও দাবি করেছেন, উচ্চ আদালত ও সর্বোচ্চ আদালতকে এই মামলার বিষয়কে মানবিক দৃষ্টিভঙ্গিতে বিচার করা উচিত। অন্যদিকে মুখ্যমন্ত্রী মমতা বন্দ্যোপাধ্যায়ের হস্তক্ষেপের দাবি করেছেন তাঁরা।